
Hyvä lukija,


Nämä runot ovat syntyneet purskahduksina, arvioisin kirjoittaneeni ne vuosien 2018 - 2024 varrella. Olen kirjoittanut jo ennen kuin opin itse kirjoittamaan. Pyysin äitiä, mummia, isää tai veljeä kirjoittamaan sanelustani. Kun sitten opin kirjoittamaan, täytin monta päiväkirjaa pohdinnoilla ja kuvauksilla tapahtumista joita olin kokenut. Kirjoittaminen on ollut aina tärkeä osa elämääni ja auttanut minua vaikeiden aikojen yli. Se on ollut tapa ilmaista itseäni ja käsitellä tunteitani, sekä jäsentää maailmaa ja ajatuksia.


Monet laulujen tekstit, runot ja muut kirjoitelmat ovat jääneet pöytälaatikkoon, tai minun tapauksessani oikeastaan lojumaan paperinpaloissa, muistilapuissa ja vihkoissa purkamattomiin laatikoihin tai ympäri huonetta. Miksi en julkaisisi niitä muidenkin luettavaksi? Ehkä ne eivät kiinnosta tai kosketa ketään, mutta jos on olemassa joku/ joitakuita jotka saavat jotain ajatusta, iloa tai inspiraatiota niistä, eikö se olisi silloin sen arvoista?


Tämä on ensimmäinen runokirjani. Nämä ovat sekä hyvin henkilökohtaisia, kuin myös monet näistä, yleismaailmallisia (se on minulle henkilökohtaista myös). Vaikka olen monissa asioissa pikkutarkka ja pidän selkeydestä ja muodosta, niin runoja rakastan myös juuri siksi, että voin rikkoa sääntöjä. Saan laittaa sanat, pilkut ja pisteetkin ihan niin kuin haluan. Voin sanoa mitä haluan, miten haluan. Ja mikä parasta, jokainen saa tulkita ne omalla tavallaan. Tietenkään en ole hyvä kieliopissa ja pilkut tanssahtelevat usein milloin missäkin ja yhdyssanoista tulee erillisiä ja erillisistä yhdyssanoja. Tämä on asia joka voi saada minut pois tolaltani, koska ihmettelen miksi en vieläkään opi. Toinen puoli minusta iloitsee siitä, että en ole kahlittu pilkun viilaamiseen, sillä en anna sen pysäyttää minua, vaan kirjoitan kaikesta huolimatta.


Ensimmäinen kirjani: Milla ja ihmeellinen tonttu julkaistiin syksyllä 2024. Se kertoo ystävyydestä ja ihmisten ja luonnon välisestä yhteydestä, elämän ihmeellisyydestä ja pelkojen kohtaamisesta. Täydellistä ei tullut, minun täytyi vain hyväksyä, että sinne jäi muutama kirjoitusvirhe. Mutta voin korjata ne toiseen painokseen. Joitakin asioita voi korjata! Monia asioita voi korjata! Ja aina voi oppia. Lohdullista on myös se, että kaikki muuttuu koko ajan. Vaikka usein hitaasti ja voi tuntua, että liian hitaasti. Mutta muuttuu kuitenkin! Ja se on varmaan myös näiden runojen ydinajatus. Muutos ja jatkuva liike. Kun elää hetkessä, se on ikuisuus. Siinä on menneisyys, nykyisyys ja tulevaisuus.

